Representants municipals dels vuit municipis –a excepció del consistori de Girona– que formaven part de l'antiga ruta del carrilet que unia Sant Feliu de Guíxols i Girona, no es van voler perdre ahir la presentació dels actes de celebració del 125è aniversari de l'entrada en funcionament d'aquesta infraestructura, que actualment és una via verda. Els alcaldes de Llambilles, Sant Feliu de Guíxols, Llagostera, Santa Cristina d'Aro, Cassà de la Selva i Quart, i regidors de Castell-Platja d'Aro i Llagostera, entre d'altres, a més del gerent del Consorci de les Vies Verdes, Àngel Planas, van recordar aquest carrilet, que, amb la seva entrada en funcionament, el 30 de juny del 1892, va suposar “un canvi revolucionari en el transport i en els pobles”, segons apuntava l'alcalde de Sant Feliu de Guíxols, Carles Motas. A partir de llavors, res no va ser igual en cap d'aquells municipis. En el cas de Sant Feliu, la bonança econòmica propiciada pel trenet, però també pel port, va fer créixer la població, recordava Motas, que va mostrar un bitllet del trenet que li havia donat quan era un nen el seu avi, que havia estat treballador ferroviari. “La història nostra és ben viva, i som on som gràcies a l'esforç de molta gent que ens ha precedit abans”, va dir.